ซิตีส์: สกายไลน์

***ซิตีส์: สกายไลน์*** () เป็นเกมสร้างเมือง ค.ศ. 2015 ที่พัฒนาโดยโคลอสซอลออร์เดอร์ (Colossal Order) และจัดจำหน่ายโดยพาราด็อกซ์อินเตอร์แอกทีฟ (Paradox Interactive) เกมนี้เป็นการจำลองการสร้างเมืองแบบเปิดสำหรับเล่นคนเดียว ผู้เล่นจะทำหน้าที่วางผังเมืองโดยการควบคุมการจัดเขต การสร้างถนน การจัดเก็บภาษี, การบริการสาธารณะ และการขนส่งสาธารณะภายในพื้นที่ นอกจากนี้ยังต้องจัดการองค์ประกอบต่าง ๆ ของเมือง ทั้งงบประมาณ สาธารณสุข การจ้างงาน การจราจร และระดับมลพิษอีกด้วย เกมยังมีโหมดแซนด์บ็อกซ์ ซึ่งช่วยให้ผู้เล่นมีอิสระในการสร้างสรรค์มากขึ้น

*ซิตีส์: สกายไลน์* เป็นการพัฒนาต่อยอดจากเกมตระกูล*[[ซิตีส์อินโมชัน]]* ของโคลอสซอลออร์เดอร์ ซึ่งมุ่งเน้นไปที่การออกแบบระบบขนส่งที่มีประสิทธิภาพ แม้ทีมงานของโคลอสซอลจะรู้สึกว่าพวกเขามีความเชี่ยวชาญทางเทคนิคที่จะขยายขอบเขตการเล่นเกม*ซิตีส์* ให้เป็นเกมจำลองเมืองที่สมบูรณ์ยิ่งขึ้น แต่ในตอนแรก พาราด็อกซ์อินเตอร์แอกทีฟ ผู้จัดจำหน่ายยังคงชะลอความคิดนี้ไว้ เนื่องจากเกรงว่าเกมตระกูล *[[เกมชุดซิมซิตี|ซิมซีตี]]* จะครองตลาดอยู่แล้ว อย่างไรก็ดี พวกเขาได้พิจารณาใหม่หลังจากที่เกม''ซิมซิตี'' 2013 ประสบความล้มเหลวอย่างมาก ทำให้เป็นโอกาสสำหรับพาราด็อกซ์ที่จะสร้างเกมคู่แข่งขึ้นมา เป้าหมายของโคลอสซอลคือการสร้างเกมเอนจินที่สามารถจำลองกิจวัตรประจำวันของพลเมืองที่มีลักษณะเฉพาะตัวเกือบหนึ่งล้านคนได้ ขณะเดียวกันก็แสดงผลให้ผู้เล่นเข้าใจได้ง่าย เพื่อให้ผู้เล่นสามารถเข้าใจปัญหาต่าง ๆ ในการออกแบบเมืองของตนเองได้อย่างง่ายดาย รวมถึงปัญหาการจราจรแออัดที่สมจริง และผลกระทบของการจราจรที่มีต่อบริการและเขตต่าง ๆ ของเมือง นับตั้งแต่เกมออกวางจำหน่าย ก็มีการปล่อยส่วนเสริมและเนื้อหาที่ดาวน์โหลดได้ (DLC) อื่น ๆ ออกมามากมาย เกมนี้ยังรองรับเนื้อหาที่ผู้เล่นสร้างขึ้นเองได้อีกด้วย

เกมนี้เปิดตัวครั้งแรกสำหรับระบบปฏิบัติการลินุกซ์, โอเอสเท็น และวินโดวส์เมื่อวันที่ 10 มีนาคม ค.ศ. 2015 ส่วนเวอร์ชันคอนโซลที่พัฒนาโดยแทนทาลัสมีเดีย (Tantalus Media) ได้ถูกปล่อยออกมาสำหรับเครื่องเกมเอกซ์บอกซ์วันและเพลย์สเตชัน 4 ใน ค.ศ. 2017 สำหรับนินเทนโดสวิตช์ในเดือนกันยายน ค.ศ. 2018 และสำหรับกูเกิล สตาเดียในเดือนพฤษภาคม ค.ศ. 2022 ส่วนฉบับรีมาสเตอร์ ซึ่งพัฒนาโดยแทาทาลัสเช่นกัน ได้ถูกปล่อยออกมาสำหรับเพลย์สเตชัน 5 และเอกซ์บอกซ์ซีรีส์เอกซ์/เอสในเดือนกุมภาพันธ์ ค.ศ. 2023 เกมนี้ได้รับการตอบรับที่ดีจากนักวิจารณ์ และประสบความสำเร็จในเชิงพาณิชย์ โดยมียอดขายมากกว่า 12 ล้านชุดในทุกแพลตฟอร์ม ณ เดือนมิถุนายน ค.ศ. 2022 และภาคต่อ *[[ซิตีส์: สกายไลน์ II]]* ได้เปิดตัวเมื่อวันที่ 24 ตุลาคม ค.ศ. 2023

## รูปแบบการเล่น
ผู้เล่นจะเริ่มต้นด้วยที่ดินแปลงหนึ่ง ซึ่งเทียบเท่ากับพื้นที่ 2 × 2 กิโลเมตร (1.2 × 1.2 ไมล์) พร้อมกับทางแยกจากทางด่วนใกล้เคียง และพื้นที่ที่ติดกับแหล่งน้ำ รวมถึงเงินจำนวนหนึ่งในเกม จากนั้นผู้เล่นจะทำการสร้างถนน จัดเขตที่อยู่อาศัย อุตสาหกรรม และพาณิชยกรรม และให้บริการพื้นฐานต่าง ๆ เช่น ไฟฟ้า น้ำ และการบำบัดน้ำเสีย เพื่อดึงดูดให้ประชาชนย้ายเข้ามาและจัดหางานให้แก่พวกเขา

เมื่อเมืองเติบโตจนถึงระดับประชากรที่กำหนด ผู้เล่นจะปลดล็อกสิ่งปลูกสร้างใหม่ ๆ สำหรับเมืองได้ รวมถึงโรงเรียน สถานีดับเพลิง สถานีตำรวจ สถานพยาบาล และระบบจัดการขยะ ระบบภาษีและคำสั่งของรัฐบาล ระบบขนส่งมวลชน และคุณสมบัติอื่น ๆ สำหรับการจัดการเมือง หนึ่งในคุณสมบัตินั้นคือการที่ผู้เล่นสามารถกำหนดบางส่วนของเมืองให้เป็นเขตได้ แต่ละเขตสามารถตั้งค่าโดยผู้เล่นเพื่อจำกัดประเภทของการพัฒนาที่อนุญาตหรือเพื่อบังคับใช้กฎระเบียบเฉพาะภายในขอบเขตของเขตนั้นได้ เช่น การอนุญาตเฉพาะภาคอุตสาหกรรมที่เน้นการเกษตร การให้บริการขนส่งสาธารณะฟรีในเขตเพื่อลดการจราจร การเพิ่มหรือลดภาษีสำหรับประเภทการพัฒนาต่าง ๆ หรือด้วยแพ็กเสริม *Green Cities* ที่สามารถกีดกันยานยนต์ที่ใช้น้ำมันไม่ให้เข้ามาในเขต ขณะที่ไม่กีดกันรถยนต์ไฟฟ้า ซึ่งจะช่วยลดมลพิษทางเสียงที่เกิดจากการจราจรได้

สิ่งปลูกสร้างในเมืองมีระดับการพัฒนาแตกต่างกันไปซึ่งจะเพิ่มขึ้นได้จากการปรับปรุงพื้นที่โดยรอบ โดยระดับที่สูงขึ้นจะให้ผลประโยชน์แก่เมืองมากขึ้น ตัวอย่างเช่น ร้านค้าพาณิชย์จะมีระดับสูงขึ้นหากผู้อยู่อาศัยในบริเวณใกล้เคียงมีการศึกษามากขึ้น ซึ่งจะทำให้สามารถจ้างพนักงานได้มากขึ้นและเพิ่มรายได้จากภาษีให้กับเมืองได้ เมื่อผู้เล่นสะสมจำนวนผู้อยู่อาศัยและเงินได้มากพอ พวกเขาสามารถซื้อที่ดินแปลงใกล้เคียงได้ ซึ่งแต่ละแปลงมีขนาดเทียบเท่ากับพื้นที่เริ่มต้น ทำให้สามารถสร้างพื้นที่เพิ่มเติมได้อีก 8 จากทั้งหมด 25 แปลงภายในพื้นที่ 10 × 10 กิโลเมตร (6.2 × 6.2 ไมล์) ข้อจำกัดด้านจำนวนแปลงที่ดินมีไว้เพื่อให้เกมสามารถทำงานได้บนคอมพิวเตอร์ส่วนบุคคลที่หลากหลายที่สุด แต่ผู้เล่นสามารถใช้ม็อดจากสตีมเวิร์กช็อปเพื่อเปิดใช้งานได้ทั้งพื้นที่การสร้างมาตรฐาน 25 ช่องของเกม หรือแม้กระทั่งทั้งแผนที่ (81 ช่อง, 324 ตารางกิโลเมตร หรือ 125 ตารางไมล์)

เกมยังมีระบบขนส่งที่แข็งแกร่งซึ่งพัฒนาต่อยอดมาจาก*[[ซิตีส์อินโมชัน]]* ของโคลอสซอลออร์เดอร์ ทำให้ผู้เล่นสามารถวางแผนระบบขนส่งสาธารณะที่มีประสิทธิภาพสำหรับเมืองเพื่อช่วยลดปัญหาการจราจรแออัดและสร้างรายได้จากการขนส่ง การสร้างถนนสามารถทำได้ทั้งแบบตรงหรือแบบอิสระ และตารางสำหรับการจัดเขตจะปรับตามรูปร่างของถนนที่อยู่ติดกัน ทำให้การออกแบบเมืองไม่จำเป็นต้องเป็นผังตารางเสมอไป ถนนที่มีความกว้างหลากหลาย (ตั้งแต่ถนนธรรมดาไปจนถึงทางด่วน) สามารถรองรับปริมาณการจราจรที่แตกต่างกันได้ และถนนพิเศษต่าง ๆ (เช่น แอเวนู หรือทางด่วนที่มีกำแพงกันเสียง) ก็จะช่วยลดมลพิษทางเสียงหรือเพิ่มมูลค่าทรัพย์สินในพื้นที่โดยรอบได้ แต่ก็แลกมาด้วยต้นทุนที่สูงขึ้น ระบบถนนยังสามารถเสริมด้วยรูปแบบการขนส่งสาธารณะต่าง ๆ เช่น รถประจำทาง แท็กซี่ รถราง รถไฟ เรือเฟอร์รี่ และระบบรถไฟใต้ดิน

*ซิตีส์: สกายไลน์* ยังรองรับการสร้างและใช้งานเนื้อหาที่ผู้เล่นสร้างขึ้น เช่น อาคารหรือยานพาหนะ ผ่านทางสตีมเวิร์กช็อป ซึ่งการสร้างชุมชนผู้สร้างเนื้อหาที่ใช้งานอยู่ถือเป็นเป้าหมายหลักในการออกแบบเกม ตัวเกมมีฉากแผนที่สำเร็จรูปหลายแบบให้เลือกสร้าง และยังมีเครื่องมือแก้ไขแผนที่เพื่อให้ผู้ใช้สามารถสร้างแผนที่ของตัวเองได้ รวมถึงการใช้ลักษณะทางภูมิศาสตร์ของโลกจริง นอกจากนี้ยังมีม็อดที่สามารถเปลี่ยนแปลงองค์ประกอบหลักของเกมได้ โดยม็อดที่มีมาให้พร้อมเกมได้แก่ ความสามารถในการข้ามระบบการปลดล็อกตามระดับประชากร การมีงบประมาณไม่จำกัด และการตั้งค่าความยากที่สูงขึ้น

## การพัฒนา
ทีมพัฒนาสัญชาติฟินแลนด์ โคชอสซอลออร์เดอร์ ซึ่งในขณะที่*ซิตีส์: สกายไลน์* เปิดตัวนั้นมีพนักงานเพียงสิบสามคน ได้สร้างชื่อเสียงจากเกมตระกูลซิตีส์อินโมชัน ที่เน้นการสร้างระบบขนส่งในเมืองที่กำหนดไว้ล่วงหน้า พวกเขาต้องการก้าวไปสู่การจำลองเมืองที่ใหญ่ขึ้นแบบแฟรนไชส์*[[เกมชุดซิมซิตี|ซิมซิตี]]* และเพื่อเตรียมความพร้อม พวกเขาได้พัฒนา*[[ซิตีส์อินโมชัน 2]]* โดยใช้เกมเอนจินยูนิเพื่อให้มั่นใจว่าพวกเขามีศักยภาพที่จะพัฒนาโปรเจกต์ที่ใหญ่ขึ้นนี้ได้ พวกเขาได้นำเสนอแนวคิดนี้ให้กับพาราด็อกซ์อินเตอร์แอกทีฟ ผู้จัดจำหน่าย แต่แนวคิดในตอนแรกนั้นเน้นไปที่การเมืองและการจัดการเมืองมากกว่าการวางผังเมือง โดยผู้เล่นจะได้เป็นนายกเทศมนตรีและออกกฎหมายและข้อบังคับเพื่อช่วยให้เมืองเติบโต แต่ทางพาราด็อกซ์รู้สึกว่าแนวคิดเหล่านี้ยังไม่แข็งแกร่งพอที่จะแข่งขันกับ*ซิมซิตี* ที่มีชื่อเสียงอยู่แล้ว และให้โคลอสซอลออร์เดอร์ไปปรับปรุงแนวทางใหม่

สถานการณ์เปลี่ยนไปเมื่อ''ซิมซิตี''เวอร์ชัน ค.ศ. 2013 เปิดตัว และถูกวิพากษ์วิจารณ์อย่างหนักจากปัญหาหลายอย่าง เมื่อได้พูดคุยกับโคลอสซอลออร์เดอร์เกี่ยวกับแนวคิดการจำลองเมืองอีกครั้ง พาราด็อกซ์จึงใช้โอกาสทางการตลาดนี้ในการอนุมัติการพัฒนา*ซิตีส์: สกายไลน์*

เป้าหมายหนึ่งของเกมคือการจำลองเมืองที่มีประชากรสูงถึงหนึ่งล้านคนได้อย่างสมจริง ผู้สร้างจึงตัดสินใจจำลองให้พลเมืองเดินทางไปตามถนนและระบบขนส่งต่าง ๆ เพื่อให้ผลกระทบจากการออกแบบถนนและการจราจรแออัดเป็นปัจจัยสำคัญในการออกแบบเมือง จากการพัฒนา พวกเขาพบว่าการเติบโตและความสำเร็จของเมืองนั้นเชื่อมโยงอย่างใกล้ชิดกับการวางผังระบบถนนที่ดี โคลอสซอลออร์เดอร์ตระหนักถึงความสำคัญของระบบถนนอยู่แล้วจาก*ซิตีส์อินโมชัน* และรู้สึกว่าการแสดงผลภาพของการจราจรและการแออัดเป็นสัญญาณที่เข้าใจง่ายของปัญหาที่ใหญ่กว่าในการออกแบบเมือง

เพื่อจำลองการจราจร โคลอสซอลออร์เดอร์ได้พัฒนาระบบที่ซับซ้อนเพื่อกำหนดเส้นทางที่เร็วที่สุดสำหรับคนจำลองที่เดินทางไปและกลับจากที่ทำงานหรือจุดสนใจอื่น ๆ โดยคำนึงถึงถนนที่มีอยู่และระบบขนส่งสาธารณะใกล้เคียง คนจำลองนี้จะไม่เปลี่ยนเส้นทางที่กำหนดไว้ล่วงหน้า เว้นแต่เส้นทางจะถูกเปลี่ยนระหว่างการเดินทาง ซึ่งในกรณีนี้พวกเขาจะถูกวาร์ปกลับไปยังจุดเริ่มต้นแทนที่จะคำนวณเส้นทางใหม่จากตำแหน่งปัจจุบัน หากการเดินทางนั้นต้องขับรถ ระบบกฎเจ็ดข้อจะควบคุมพฤติกรรมของพวกเขาในการจราจรและแสดงผลให้ผู้ใช้เห็น เช่น การข้ามกฎบางอย่างในบางส่วนของการจำลองที่มีผลกระทบน้อยในขณะที่ผู้เล่นไม่ได้มองไปยังจุดนั้น เพื่อเลี่ยงปัญหาการจราจรที่ลุกลามหากผู้เล่นปรับระบบถนนแบบเรียลไทม์ ระบบขนส่งที่ผู้เล่นออกแบบขึ้นจะสร้างกราฟแบบโหนดเพื่อใช้ในการกำหนดเส้นทางที่เร็วที่สุดเหล่านี้และระบุทางแยกสำหรับโหนดเหล่านั้น จากนั้นระบบจะจำลองการเคลื่อนที่ของแต่ละคนบนถนนและระบบขนส่ง โดยคำนึงถึงการจราจรอื่นบนถนนและหลักฟิสิกส์พื้นฐาน (เช่น ความเร็วตามความชันและความจำเป็นที่ยานพาหนะต้องชะลอความเร็วในทางโค้งหักศอก) เพื่อจำลองปัญหาการจราจรติดขัดที่เกิดจากการวางผังและภูมิประเทศของระบบได้อย่างแม่นยำ ผู้พัฒนาพบว่าแบบจำลองของพวกเขาสามารถแสดงให้เห็นถึงประสิทธิภาพ หรือการขาดประสิทธิภาพ ของทางแยกบางประเภทที่พบไม่บ่อยได้อย่างแม่นยำ เช่น ทางแยกต่างระดับจุดเดียว หรือทางแยกรูปเพชร

## เปิดตัว
*ซิตีส์: สกายไลน์* ได้รับการประกาศโดยผู้จัดจำหน่าย พาราด็อกซ์อินเตอร์แอกทีฟ เมื่อวันที่ 14 สิงหาคม ค.ศ. 2014 ในงานเกมส์คอม ตัวอย่างการประกาศเน้นย้ำว่าผู้เล่นสามารถ "สร้างเมืองในฝันของคุณ" "สร้างและแบ่งปันผ่านออนไลน์" และ "เล่นแบบออฟไลน์ได้"คุณสมบัติข้อที่สามนี้ถูกตีความโดยนักข่าวว่าเป็นการเหน็บแนม*[[เกมชุดซิมซิตี|ซิมซิตี]]* ที่ในตอนแรกจำเป็นต้องมีการเชื่อมต่ออินเทอร์เน็ตระหว่างเล่น *ซีตีส์:สกายไลน์* ใช้เอนจินยูนิตีที่ได้รับการดัดแปลงพร้อมการรองรับการสร้างม็อด เกมวางจำหน่ายในวันที่ 10 มีนาคม ค.ศ. 2015 โดยโคลอสซอลออร์เดอร์มุ่งมั่นที่จะสนับสนุนเกมต่อไปหลังจากวันวางจำหน่าย 
แทนทาลัสมีเดียได้ช่วยเหลือพาราด็อกซ์ในการพอร์ตเกมไปยังเครื่องเอกซ์บอกซ์วันและวินโดวส์ 10 ซึ่งเปิดตัวเมื่อวันที่ 21 เมษายน ค.ศ. 2017 เวอร์ชันนี้มาพร้อมแพ็กเสริม *After Dark* และรองรับเนื้อหาที่ดาวน์โหลดได้ทั้งหมด แทนทาลัสยังพอร์ตเกมพร้อมแพ็กเสริม *After Dark* สำหรับเพลย์สเตชัน 4 ซึ่งเปิดตัวเมื่อวันที่ 15 สิงหาคม ค.ศ  2017 โดยทั้งเวอร์ชันเอกซ์บอกซ์วันและเพลย์สเตชัน 4 มีเวอร์ชันแบบแผ่นจำหน่ายโดยโคคมีเดีย (Koch Media) แทนทาลัสยังพอร์ตเกมสำหรับนินเทนโดสวิตช์ ซึ่งเปิดตัวเมื่อวันที่ 13 กันยายน ค.ศ. 2018 และรวมแพ็กเสริม *After Dark* กับ *Snowfall* ไว้ด้วย

เกมนี้ถูกสร้างขึ้นมาตั้งแต่ต้นเพื่อให้ผู้เล่นสามารถสร้างม็อดได้อย่างสะดวก โดยเชื่อมต่อกับสตีมเวิร์กช็อป ทีมงานโคลอสซอลออร์เดอร์พบว่าใน*ซิตีส์อินโมชัน* ผู้เล่นเริ่มที่จะปรับแต่งและขยายเกมอย่างรวดเร็ว พวกเขาจึงต้องการส่งเสริมพฤติกรรมนี้ใน*ซีตีส์: สกายไลน์* เพราะตระหนักดีว่าความสามารถในการสร้างม็อดนั้นสำคัญต่อผู้เล่นและจะไม่ทำให้คุณค่าของเกมลดลง ภายในหนึ่งเดือนหลังเปิดตัว มีเนื้อหาที่ถูกสร้างขึ้นในเวิร์กช็อปกว่า 20,000 ชิ้น รวมถึงม็อดที่ช่วยให้สามารถเล่นในโหมดมุมมองบุคคลที่หนึ่งและโหมดจำลองการบินได้ ผู้สร้างม็อดหลายคนสามารถใช้บริการระดมทุนอย่างเพทรีออนเพื่อสนับสนุนการสร้างสรรค์ของตนได้ พาราด็อกซ์ตระหนักถึงม็อดที่แฟน ๆ สร้างขึ้น จึงเริ่มร่วมงานกับผู้สร้างม็อดบางรายเพื่อสร้างแพ็กเนื้อหาอย่างเป็นทางการสำหรับเกมตั้งแต่ ค.ศ. 2016 โดยแพ็กแรกคือชุดอาคารใหม่ที่ได้แรงบันดาลใจจากอาร์ตเดโค ซึ่งสร้างโดยแมตต์ ครักซ์ โดยครักซ์ได้รับส่วนแบ่งจากยอดขายเนื้อหาดังกล่าวจากพาราด็อกซ์

เวอร์ชันเพื่อการศึกษาของ*ซิตีส์: สกายไลน์* ได้รับการพัฒนาโดยโคลอสซอลออร์เดอร์ร่วมกับกลุ่มทีเชอร์เกมมิง (TeacherGaming) และเปิดตัวในเดือนพฤษภาคม ค.ศ. 2018 เวอร์ชันนี้ประกอบด้วยบทเรียนและสถานการณ์ต่าง ๆ ที่ออกแบบมาเพื่อใช้ในห้องเรียน รวมถึงมีวิธีการสำหรับครูในการติดตามความคืบหน้าของนักเรียนด้วย

### ฉบับรีมาสเตอร์
*ซิตีส์: สกายไลน์* เวอร์ชันรีมาสเตอร์เปิดตัวสำหรับเพลย์สเตชัน 5 และเอกซ์บอกซ์ซีรีส์เอกซ์/เอสโดยเฉพาะเมื่อวันที่ 15 กุมภาพันธ์ ค.ศ. 2023 โดยเวอร์ชันที่อัปเกรดนี้ได้เพิ่มพื้นที่สำหรับสร้างเมืองได้สูงสุดถึง 25 ช่อง มีการปรับปรุงประสิทธิภาพ และปรับปรุงคุณภาพการเล่นอื่น ๆ อีกมากมาย ผู้ที่เป็นเจ้าของเกมเวอร์ชันเพลย์สเตชัน 4 และเอกซ์บอกซ์วันอยู่แล้วสามารถดาวน์โหลดเวอร์ชันอัปเกรดนี้ได้ฟรี

### เวอร์ชัน VR
เกมฉบับเสมือนจริงในชื่อ*ซิตีส์: วีอาร์* ซึ่งพัฒนาโดยแฟสต์ทราเวิลเกมส์ (Fast Travel Games Ltd.) ได้ถูกปล่อยออกมาสำหรับเมทาเควส 2 เมื่อวันที่ 28 เมษายน ค.ศ. 2022 และออกสำหรับเพลย์สเตชัน วีอาร์ทูแล้ว

## การตอบรับ

ณ ช่วงเวลาที่เปิดตัว *ซีตีส์: สกายไลน์* ได้รับการตอบรับจากนักวิจารณ์ในแง่บวกโดยทั่วไป อ้างอิงจากเว็บไซต์รวบรวมบทวิจารณ์ เมทาคริติก ไอจีเอ็นให้คะแนนเกมนี้ที่ 8.5 และกล่าวว่า "อย่าคาดหวังฉากที่น่าตื่นเต้นหรือเหตุการณ์สุ่มต่าง ๆ แต่จงเตรียมตัวประทับใจกับขนาดและองค์ประกอบที่ซับซ้อนของเกมสร้างเมืองเกมนี้" ขณะที่*[[เดสทรักทอยด์]]* ให้คะแนน 9 เต็ม 10 โดยนักวิจารณ์ระบุว่า "*ซิตีส์: สกายไลน์* ไม่เพียงแต่หวนคืนสู่หลักการที่ทำให้เกมสร้างเมืองเป็นที่นิยมเท่านั้น แต่ยังขยายขอบเขตออกไปอีกด้วย ผมสนุกกับเกมนี้ในทุก ๆ นาทีที่ได้เล่น และการวางแผน การสร้าง และการดูแลเมืองของผมได้ปลุกจินตนาการและความคิดสร้างสรรค์ในตัวผมอย่างที่ไม่ค่อยมีเกมไหนทำได้" ส่วน*[[ดิเอสเกพิสต์ (นิตยสาร)|ดิเอสเคพิสต์]]* ให้คะแนน*ซิตีส์: สกายไลน์* เต็ม 10 โดยกล่าวถึงราคาที่ย่อมเยาและระบุว่าแม้จะมีข้อบกพร่องเล็กน้อย แต่ก็เป็น "เกมสร้างเมืองที่ดีที่สุดในรอบกว่าทศวรรษ"

มีการนำ*ซิตีส์: สกายไลน์* ไปเปรียบเทียบกับ*ซิมซิตี* อยู่บ่อยครั้ง โดย*ซิมซิตี* ถูกมองว่าเป็นมาตรฐานของเกมแนวนี้โดยคนจำนวนมาก รวมถึงซีอีโอของโคลอสซอลออร์เดอร์ เมื่อเกมนี้ถูกประกาศครั้งแรก นักข่าวต่างมองว่าเป็นคู่แข่งของ*[[ซิมซิตี (วิดีโอเกม ค.ศ. 2013)|ซิมซิตี]]* ฉบับรีบูตใน ค.ศ. 2013 ที่ได้รับคำวิจารณ์ไม่ดีนัก โดยอธิบายว่าเป็น "เหมือน...ยาแก้พิษสำหรับความพยายามครั้งล่าสุดของแมกซิสกับ*ซิมซิตี* และ "มาเพื่อตอบสนองในสิ่งที่*ซิมซิตี* ทำไม่ได้" บทความจาก*[[ยูโรเกมเมอร์]]* ชี้ให้เห็นถึง "ความไม่สมมาตรในด้านขนาด" ระหว่างทีมพัฒนาโคลอสซอลออร์เดอร์ (ซึ่งมีเพียงเก้าคนในขณะนั้น) และแมกซิส รวมถึงเป้าหมายของพวกเขาสำหรับ*สกายไลน์* และ*ซิมซิตี* โดยทั่วไปแล้ว นักวิจารณ์มองว่า*ซิตีส์: สกายไลน์* ได้ก้าวข้าม*ซิมซิตี* ขึ้นเป็นผู้นำของเกมแนวนี้ *ดิเอสเกพิสต์* ได้เปรียบเทียบทั้งสองเกมในหลายปัจจัย และพบว่า*ซิตีส์: สกายไลน์* เหนือกว่าในทุกด้าน อย่างไรก็ดี นักวิจารณ์บางคนก็มองว่าการขาดแคลนภัยพิบัติและเหตุการณ์สุ่มต่าง ๆ รวมถึงบทช่วยสอนที่ครอบคลุมและเป็นประโยชน์นั้นเป็นสิ่งที่เกมนี้ยังด้อยกว่า*ซิมซิตี* ซึ่งต่อมาได้มีการเพิ่มภัยพิบัติเข้ามาในเกมผ่านเนื้อหาดาวน์โหลด *Natural Disasters* ที่มีชื่อตรงตัว รวมถึงอาคารพิเศษสำหรับตรวจจับและรับมือกับภัยพิบัติเหล่านี้

รัฐบาลเมืองสต็อกโฮล์ม ซึ่งเป็นที่ตั้งสำนักงานใหญ่ของพาราด็อกซ์ ได้นำ*ซิตีส์: สกายไลน์* มาใช้ในการวางแผนระบบขนส่งใหม่ ผู้พัฒนา *บัสซิมิวเลเตอร์ 18* ได้วางแผนถนนและทางหลวงของแผนที่โลกในเกมผ่าน*ซิตีส์: สกายไลน์* ก่อนจะนำไปสร้างใหม่ในเกมของตนเอง เพื่อให้เมืองและสิ่งอำนวยความสะดวกในเกมดูสมจริงมากขึ้น ยูทูบเบอร์ชาวโปแลนด์คนหนึ่งได้จำลองทางแยกต่างระดับที่จะสร้างขึ้นใกล้เมืองกรากุฟในเกม เพื่อแสดงให้เห็นปัญหาต่าง ๆ เช่น การทำให้รถติดและการเปลี่ยนเลนไปมาหลายครั้ง กรมทางหลวงและทางหลวงแห่งชาติโปแลนด์จึงสั่งให้มีการวิเคราะห์เพิ่มเติม ซึ่งยืนยันถึงปัญหาดังกล่าวและทำให้ต้องมีการออกแบบทางแยกต่างระดับนั้นใหม่

ใน ค.ศ. 2020 นิตยสาร *[[ร็อก, เพเปอร์, ช็อตกัน]]* จัดอันดับให้*ซิตีส์: สกายไลน์* เป็นเกมบริหารจัดการที่ดีที่สุดอันดับสี่บนพีซี ในงานดี.ไอ.ซี.อี. อวอดส์ ครั้งที่ 19, สถาบันศิลปะและวิทยาศาสตร์เชิงโต้ตอบได้เสนอชื่อ*ซิตีส์: สกายไลน์* ให้เข้าชิงรางวัล "เกมวางแผน/จำลองแห่งปี"

### ยอดจำหน่าย
*ซิตีส์: สกายไลน์* เป็นเกมที่ขายดีที่สุดของพาราด็อกซ์ โดยภายใน 24 ชั่วโมง เกมขายได้ 250,000 ชุด ภายในหนึ่งสัปดาห์ขายได้ 500,000 ชุด ภายในหนึ่งเดือนขายได้หนึ่งล้านชุด และในวันครบรอบหนึ่งปี เกมมียอดขายถึงสองล้านชุด เมื่อครบรอบสองปี เกมมียอดขายถึง 3.5 ล้านชุด ในเดือนมีนาคม ค.ศ. 2018 มีการเปิดเผยว่าเกมขายได้มากกว่าห้าล้านชุดเฉพาะบนแพลตฟอร์มพีซี ในวันครบรอบสี่ปีของเกมเมื่อเดือนมีนาคม ค.ศ. 2019 โคลอสซอลอร์เดอร์ประกาศว่า*ซิตีส์: สกายไลน์* มียอดขายเกินหกล้านชุดในทุกแพลตฟอร์ม และในเดือนมิถุนายน ค.ศ. 2022 มีการประกาศว่าเกมขายได้ 12 ล้านชุดในทุกแพลตฟอร์ม นับเป็นเกมที่พัฒนาโดยชาวฟินแลนด์ที่ขายดีที่สุดจนถึงปัจจุบัน

### การวิจัย
มีการศึกษาที่พิจารณาการใช้*ซิตีส์: สกายไลน์* เป็นเครื่องมือในการสอนสำหรับวิชาต่าง ๆ ทั้งด้านอสังหาริมทรัพย์ วิทยาศาสตร์สิ่งแวดล้อม การผังเมือง และวารสารศาสตร์ นอกจากนี้ เกมยังถูกใช้ในการวิจัยทางจิตวิทยาเพื่อประเมินความสามารถในการแก้ปัญหาที่ซับซ้อน

การตลาดเบื้องหลังเกมยังส่งเสริมให้ผู้คนมองว่าเกมเป็นเครื่องมือทางการศึกษา ส่วนหนึ่งผ่านวิดีโอซีรีส์ที่มีชื่อว่า "city builders" ซึ่งยังช่วยโปรโมตซีรีส์การศึกษาของจัสติน ร็อชเนียกที่ใช้*ซิตีส์: สกายไลน์* เป็นเครื่องมือในการช่วยสร้างภาพประกอบ

## เนื้อหาที่ดาวน์โหลดได้
*ซิตีส์: สกายไลน์* ได้รับเนื้อหาที่ดาวน์โหลดได้ (DLC) ทั้งแบบเสียเงินและฟรีหลายชุดนับตั้งแต่เปิดตัวใน ค.ศ. 2015 และมีการปล่อยเนื้อหาหลายประเภท ได้แก่ แพ็กเสริม แพ็กตกแต่ง แพ็กจากผู้สร้างเนื้อหา แพ็กเสริมพิเศษ แพ็กเพลง และแพ็กแผนที่ เดิมที เนื้อหาที่ดาวน์โหลดได้สำหรับเกมนี้จะถูกพัฒนาและปล่อยให้ใช้งานบนเวอร์ชันพีซีก่อน จากนั้นจึงจะตามมาในเวอร์ชันคอนโซลในอีกไม่กี่เดือนต่อมา แต่ปัจจุบัน DLC ใหม่ ๆ จะถูกปล่อยพร้อมกันทั้งบน PC และคอนโซล

### แพ็กเสริม

### แพ็กเสริมเล็กและแพ็กตกแต่ง/เสริมพิเศษ

## ภาคต่อ

พาราด็อกซ์อินเตอรืแอกทีฟประกาศภาคต่อของ*ซิตีส์: สกายไลน์* ในเดือนมีนาคม ค.ศ. 2023 โดยใช้ชื่อว่า*ซิตีส์: สกายไลน์ II* เกมนี้วางจำหน่ายสำหรับระบบปฏิบัติการวินโดวส์เมื่อวันที่ 24 ตุลาคม ค.ศ. 2023 ส่วนกำหนดการวางจำหน่ายสำหรับเอกว์บอกซ์ซีรีส์เอกซ์/เอสและเพลย์สเตชัน 5 ซึ่งเดิมมีกำหนดไว้ในไตรมาสที่ 2 ของ ค.ศ. 2024 ได้ถูกเลื่อนออกไปเป็นเดือนตุลาคม ค.ศ. 2024 และในที่สุดก็ถูกเลื่อนออกไปอย่างไม่มีกำหนด

## หมายเหตุ

## อ้างอิง

## แหล่งข้อมูลอื่น
* 
* วิกิอย่างเป็นทางการ

หมวดหมู่:วิดีโอเกมปี พ.ศ. 2558
หมวดหมู่:เกมสร้างเมือง
หมวดหมู่:เกมจำลองการก่อสร้างและการจัดการ
หมวดหมู่:เกมลินุกซ์
หมวดหมู่:เกมแมคโอเอส
หมวดหมู่:เกมนินเทนโดสวิตช์
หมวดหมู่:เกมพาราด็อกซ์อินเตอร์แอกทีฟ
หมวดหมู่:เกมเพลย์สเตชัน 4
หมวดหมู่:เกมเสริมเพลย์สเตชัน 4 โปร
หมวดหมู่:เกมเพลย์สเตชัน เน็ตเวิร์ก
หมวดหมู่:วิดีโอเกมผู้เล่นคนเดียว
หมวดหมู่:วิดีโอเกมที่รองรับสตีมเวิร์กช็อป
หมวดหมู่:วิดีโอเกมที่พัฒนาในฟินแลนด์
หมวดหมู่:วิดีโอเกมที่เรียบเรียงโดยยอนเน วัลโตเนน
หมวดหมู่:เกมวินโดวส์
หมวดหมู่:เกมเอกซ์บอกซ์คลาวด์เกมมิง
หมวดหมู่:เกมเอกซ์บอกซ์วัน
หมวดหมู่:เกมเสริมเอกซ์บอกซ์วัน X
หมวดหมู่:เกมจำลองการขนส่ง
หมวดหมู่:เกมแทนทาลัสมีเดีย
หมวดหมู่:เกมสตาเดีย
หมวดหมู่:เกมโคลอสซอลออร์เดอร์ (บริษัท)
หมวดหมู่:เกมแซนด์บอกซ์
หมวดหมู่:ผลงานโซลาร์พังก์